Erik Hamrén, træner i AaB, vil ændre karantænereglerne i dansk fodbold. Svenskeren mener, at det er urimeligt, at en spiller kan straffes i slutningen af en sæson, for advarsler, som er opnået flere måneder tidligere. Det oplyser DR Nordjylland. - Det er helt forkert, at en spiller skal straffes i kamp 31 for advarsler hentet i eksempelvis kamp to og tre, siger den svenske cheftræner. Han foreslår i stedet en ny regel, hvor en gammel advarsel slettes, hvis en spiller eksempelvis gennemfører fem kampe uden at blive noteret af dommerne. Erik Hamrén har tidligere haft held til at påvirke de danske spilleregler. Da han kom til Danmark, var det kun tilladt at have tre spillere på udskiftningsbænken. Den svenske træner ønskede et større udvalg, og reglen er siden ændret, så hvert hold i dag har et udvalg på seks spillere på bænken. De nuværende karantæneregler rammer i øvrigt Hamrén og AaB specielt hårdt i dag, hvor fire stamspillere alle har karantæne i ligakampen mod FC Nordsjælland.
AaB's fodboldtræner, Erik Hamrén, går til kamp mod de danske karantæneregler, som han kalder uretfærdige